《【双调】殿前欢　省悟》
元代·李伯瞻

去来兮，黄花烂熳满东篱。田园成趣知闲贵，今是前非。失迷途成可追，回
头易，好整理闲活计。团栾灯花，稚子山妻。
去来兮，黄鸡啄黍正秋肥。寻常老瓦盆边醉，不记东西。教山童替说知，权
休罪，老弟兄行都申意。今朝溷扰，来日回席。
去来兮，青山邀我怪来迟。从他傀儡棚中戏，举目扬眉。欠排场占几回，痴
儿辈，参不透其中意。止不过张公吃酒，李老如泥。
到闲中，闲中何必问穷通？杜鹃啼破南柯梦，往事成空。对青山酒一钟，琴
三弄，此乐和谁共？清风伴我，我伴清风。
驾扁舟，云帆百尺洞庭秋。黄柑万颗霜初透，绿蚁香浮，闲来饮数瓯，醉梦
醒时候，月色明如昼。白渡口，红蓼滩头。
好闲居，百年先过四旬余。浮生待足何时足，早赋归欤。莫遑遑盼仕途，忙
回步，休直待年华暮。功名未了，了后何如？
醉醺醺，无何乡里好潜身。闲愁心上消磨尽，烂熳天真。贤愚有几人？君休
问，亲曾见渔樵论。风流伯伦，憔悴灵均。

作者简介：李伯瞻[元]（约公元一三二〇年前后在世）名不详，号熙恰，里居、生卒年及生平均不详，约元仁宗 延佑末前后在世。与赵显宏、孙周卿同时。工散曲。所作省悟殿前欢七支，今犹存。被《太和正音谱》列为“词林英杰”。